ᱮᱵᱷᱮᱱ

ᱮᱵᱷᱮᱱ (Eveːn) ᱫᱚ ᱯᱩᱭᱞᱩ ᱵᱟᱝᱞᱟ ᱞᱤᱯᱤ ᱛᱮ ᱩᱪᱷᱟᱹᱱ ᱞᱮᱱ ᱢᱤᱫ ᱵᱮ-ᱥᱚᱨᱠᱟᱨᱤ ᱥᱟᱱᱛᱟᱲᱤ ᱥᱟᱶᱦᱮᱫ ᱯᱟᱛᱷᱟᱢ ᱠᱟᱱᱟ᱾ ᱱᱚᱣᱟ ᱯᱟᱛᱷᱟᱢ ᱫᱚ ᱑᱙᱖᱘ ᱥᱮᱨᱢᱟ ᱨᱮ ᱠᱚᱞᱠᱟᱛᱟ ᱠᱷᱚᱱ ᱩᱪᱷᱟᱹᱱ ᱮᱛᱚᱦᱚᱵ ᱞᱮᱱᱟ᱾

 ᱱᱟᱜᱟᱢ 
ᱵᱷᱟᱨᱚᱛ ᱫᱤᱥᱚᱢ ᱯᱷᱩᱨᱜᱟᱹᱞ ᱮᱱ ᱛᱟᱭᱚᱢ, ᱪᱟᱹᱠᱨᱤ ᱠᱷᱮᱛᱨᱚ ᱨᱮ ᱨᱟᱠᱷᱟ ᱫᱚᱦᱚ (Reservation) ᱵᱮᱵᱚᱥᱛᱟ ᱦᱩᱭ ᱮᱱ ᱛᱮ ᱥᱟᱱᱛᱟᱲ ᱠᱚ ᱞᱟᱹᱜᱤᱫ ᱪᱟᱹᱠᱨᱤ ᱧᱟᱢ ᱟᱞᱜᱟ ᱮᱱᱟ᱾ ᱪᱟᱹᱠᱨᱤ ᱠᱷᱟᱹᱛᱤᱨ ᱛᱮ ᱟᱭᱢᱟ ᱥᱟᱱᱛᱟᱲ ᱦᱚᱲ ᱵᱟᱡᱟᱨ ᱨᱮ ᱛᱟᱦᱮᱸ ᱠᱚ ᱮᱛᱚᱦᱚᱵ ᱠᱮᱫᱟ᱾ ᱢᱩᱞ ᱛᱮ ᱯᱩᱨᱩᱞᱤᱭᱟᱹ, ᱵᱟᱸᱠᱩᱲᱟ, ᱢᱮᱫᱤᱱᱤᱯᱩᱨ (ᱵᱟᱝ ᱦᱟᱹᱴᱤᱧ), ᱵᱚᱨᱫᱷᱚᱢᱟᱱ ᱮᱢᱟᱱ ᱡᱮᱞᱟ ᱠᱷᱚᱱ ᱠᱚᱞᱠᱟᱛᱟ ᱛᱮ ᱠᱟᱹᱢᱤ ᱦᱮᱡ ᱟᱠᱟᱱ ᱥᱟᱱᱛᱟᱲ ᱠᱚ ᱑᱙᱕᱐ ᱜᱮᱞᱟᱝ ᱥᱮᱨᱢᱟ ᱨᱮ ᱵᱷᱚᱵᱟᱱᱤᱯᱩᱨ ᱨᱮ ᱢᱤᱫᱴᱟᱹᱝ ᱢᱮᱥ (Mess) ᱠᱚ ᱵᱮᱱᱟᱣ ᱞᱮᱫᱟ᱾ ᱱᱚᱣᱟ ᱨᱮᱱᱟᱜ ᱴᱷᱤᱠᱟᱹᱱᱟ ᱫᱚ ᱛᱟᱦᱮᱸ ᱠᱟᱱᱟ— ᱕᱒ ᱵᱮᱱᱤᱱᱚᱱᱫᱚᱱ ᱥᱴᱨᱤᱴ, ᱠᱚᱞᱠᱟᱛᱟ-᱒᱕᱾ ᱱᱚᱣᱟ ᱜᱮ ᱠᱚᱞᱠᱟᱛᱟ ᱱᱟᱜᱟᱨ ᱨᱮ ᱥᱟᱱᱛᱟᱲ ᱠᱚᱣᱟᱜ ᱯᱩᱭᱞᱩ ᱛᱟᱦᱮᱸᱱ ᱴᱷᱟᱶ ᱛᱟᱦᱮᱸ ᱠᱟᱱᱟ᱾

ᱱᱚᱣᱟ ᱢᱮᱥ ᱨᱮ ᱛᱟᱦᱮᱸᱱ ᱚᱠᱛᱚ ᱨᱮ, ᱠᱟᱹᱢᱤᱭᱟᱹ ᱥᱟᱱᱛᱟᱲ ᱠᱚ ᱟᱠᱚᱣᱟᱜ ᱟᱭᱳ ᱟᱲᱟᱝ (ᱥᱟᱱᱛᱟᱲᱤ) ᱨᱮᱱᱟᱜ ᱞᱤᱪᱟᱹᱲ ᱦᱟᱞᱚᱛ ᱵᱟᱵᱚᱛ ᱛᱮ ᱠᱚ ᱪᱤᱱᱛᱟᱹ ᱠᱮᱫᱟ᱾ ᱩᱱᱠᱩ ᱠᱚ ᱟᱹᱭᱠᱟᱹᱣ ᱠᱮᱫᱟ ᱡᱮ ᱡᱩᱫᱤ ᱱᱚᱝᱠᱟ ᱜᱮ ᱯᱟᱹᱨᱥᱤ ᱪᱮᱛᱟᱱ ᱨᱮ ᱵᱮ-ᱵᱟᱹᱲᱤᱡ ᱦᱩᱭᱩᱜᱼᱟ, ᱛᱚᱵᱮ ᱥᱟᱱᱛᱟᱲᱤ ᱯᱟᱹᱨᱥᱤ ᱟᱫᱚᱜ ᱫᱚ ᱱᱤᱥᱪᱤᱛ ᱜᱮᱭᱟ᱾ ᱯᱟᱹᱨᱥᱤ ᱵᱟᱧᱪᱟᱣ ᱫᱚᱦᱚ ᱞᱟᱹᱜᱤᱫ ᱩᱱᱠᱩ ᱑᱙᱕᱒ ᱥᱮᱨᱢᱟ ᱨᱮ "ᱟᱵᱚᱣᱟᱜ ᱜᱟᱶᱛᱟ" ᱧᱩᱛᱩᱢ ᱛᱮ ᱢᱤᱫ ᱜᱟᱶᱛᱟ ᱠᱚ ᱵᱮᱱᱟᱣ ᱠᱮᱫᱟ᱾ ᱱᱚᱣᱟ ᱜᱟᱶᱛᱟ ᱦᱚᱛᱮᱛᱮ ᱜᱮ ᱑᱙᱖᱘ ᱥᱮᱨᱢᱟ ᱨᱮ "ᱮᱵᱷᱮᱱ" ᱧᱩᱛᱩᱢ ᱛᱮ ᱢᱤᱫ ᱯᱮ-ᱪᱟᱸᱫᱚᱠᱤᱭᱟᱹ (Quarterly) ᱥᱟᱶᱦᱮᱫ ᱯᱟᱛᱷᱟᱢ ᱩᱪᱷᱟᱹᱱ ᱮᱱᱟ᱾

 ᱯᱟᱛᱷᱟᱢ ᱨᱮᱱᱟᱜ ᱠᱟᱹᱢᱤ 
ᱱᱚᱣᱟ ᱯᱟᱛᱷᱟᱢ ᱨᱤᱱᱤᱡ ᱥᱟᱯᱲᱮᱫ ᱫᱚᱭ ᱛᱟᱦᱮᱸ ᱠᱟᱱᱟ ᱧᱩᱛᱩᱢᱟᱱ ᱥᱟᱶᱦᱮᱫᱤᱭᱟᱹ ᱡᱚᱛᱤᱞᱟᱞ ᱢᱟᱱᱰᱤ᱾ "ᱮᱵᱷᱮᱱ" ᱯᱟᱛᱷᱟᱢ ᱛᱟᱞᱟ ᱛᱮ ᱥᱟᱱᱛᱟᱲᱤ ᱯᱟᱹᱨᱥᱤ ᱪᱟᱨᱪᱟ ᱨᱮᱱᱟᱜ ᱢᱤᱫ ᱱᱟᱣᱟ ᱡᱩᱜᱽ ᱮᱛᱚᱦᱚᱵ ᱞᱮᱱᱟ᱾ ᱱᱚᱸᱰᱮ ᱠᱟᱹᱦᱱᱤ, ᱚᱱᱚᱲᱦᱮ, ᱥᱮᱨᱮᱧ ᱥᱟᱶᱛᱮ ᱟᱭᱢᱟ ᱞᱮᱠᱟᱱ ᱥᱟᱶᱛᱟᱨᱤ ᱮᱴᱠᱮᱴᱚᱬᱮ ᱟᱨ ᱯᱚᱨᱚᱵᱽ ᱯᱩᱱᱟᱹᱭ ᱵᱟᱵᱚᱛ ᱛᱮ ᱚᱱᱚᱞ ᱠᱚ ᱩᱪᱷᱟᱹᱱᱚᱜ ᱠᱟᱱ ᱛᱟᱦᱮᱸᱫ᱾ ᱱᱚᱣᱟ ᱯᱟᱛᱷᱟᱢ ᱫᱚ ᱟᱭᱢᱟ ᱧᱩᱛᱩᱢᱟᱱ ᱚᱱᱚᱲᱦᱤᱭᱟᱹ ᱟᱨ ᱚᱱᱚᱞᱤᱭᱟᱹ ᱠᱚᱣᱟᱜ ᱡᱟᱱᱟᱢ ᱛᱷᱟᱱ ᱠᱟᱱᱟ᱾

 ᱧᱩᱛᱩᱢ ᱵᱚᱫᱚᱞ 
ᱱᱚᱣᱟ ᱯᱟᱛᱷᱟᱢ ᱫᱚ ᱦᱟᱣᱲᱟ ᱨᱮᱱᱟᱜ ᱔᱙, ᱵᱤᱡᱚᱭᱠᱩᱧᱡᱚ ᱨᱳᱰ, ᱥᱟᱞᱠᱤᱭᱟ ᱠᱷᱚᱱ ᱩᱪᱷᱟᱹᱱᱚᱜ ᱠᱟᱱ ᱛᱟᱦᱮᱸᱫ᱾ ᱑᱙᱘᱓ ᱥᱮᱨᱢᱟ ᱦᱟᱹᱵᱤᱡ ᱩᱪᱷᱟᱹᱱ ᱮᱱ ᱛᱟᱭᱚᱢ, ᱑᱙᱘᱓ ᱥᱮᱨᱢᱟ ᱨᱮ "ᱮᱵᱷᱮᱱ" ᱨᱮᱱᱟᱜ ᱧᱩᱛᱩᱢ ᱵᱚᱫᱚᱞ ᱠᱟᱛᱮ "ᱠᱩᱦᱩ" ᱫᱚᱦᱚ ᱮᱱᱟ᱾

ᱵᱟᱨᱦᱮ ᱡᱚᱱᱚᱲ
ᱛᱷᱚᱠ: ᱯᱟᱛᱷᱟᱢ
ᱛᱷᱚᱠ: ᱥᱟᱱᱛᱟᱲᱤ ᱯᱟᱛᱷᱟᱢ
ᱛᱷᱚᱠ: ᱥᱟᱶᱦᱮᱫ ᱯᱟᱛᱷᱟᱢ
ᱛᱷᱚᱠ:ᱯᱚᱪᱷᱤᱢ ᱵᱟᱝᱞᱟ ᱠᱷᱚᱱ ᱩᱪᱷᱟᱹᱱᱚᱜ ᱠᱟᱱ ᱥᱟᱱᱛᱟᱲᱤ ᱯᱟᱛᱷᱟᱢ
ᱛᱷᱚᱠ:ᱵᱟᱝᱞᱟ ᱪᱤᱠᱤ ᱛᱮ ᱯᱟᱨᱥᱟᱞ ᱥᱟᱱᱛᱟᱲᱤ ᱯᱟᱛᱷᱟᱢ

 ᱥᱟᱹᱠᱷᱭᱟᱹᱛ 

Category:ᱥᱟᱱᱛᱟᱲᱤ ᱯᱟᱛᱷᱟᱢ
Category:᱑᱙᱖᱘ ᱨᱮ ᱮᱛᱚᱦᱚᱵ ᱟᱠᱟᱱ ᱯᱟᱛᱷᱟᱢ ᱠᱚ